# **Nyt** investeringssamarbejde skal mindske frafald på erhvervsuddannelser

40 procent af de unge, der starter på en erhvervsuddannelse, falder fra. Det er næsten fire gange så mange som på de gymnasiale uddannelser. Det har store konsekvenser – både for de unge og for samfundet, hvor behovet for faglærte kun vokser.

For at vende udviklingen er Den Sociale Investeringsfond (DSI), Tradium, Erhvervsskole og –gymnasier og CompanYoung gået sammen om et nyt investeringssamarbejde. Målet er at øge trivslen og mindske frafaldet blandt eleverne på erhvervsuddannelserne gennem en målrettet og databaseret indsats, der støtter unge i at gennemføre deres uddannelse og komme godt videre i livet.

**Mere trivsel, mindre frafald**

Indsatsen leveres af CompanYoung og tager udgangspunkt i hyppige trivselsmålinger via det digitale værktøj StudentPulse, som gør det muligt hurtigt at identificere elever i mistrivsel. Når en elev viser tegn på at være i risiko for at falde fra, bliver vedkommende kontaktet inden for 48 timer og tilbudt op til ti rådgivningssessioner. Forløbene suppleres med tæt mentorstøtte og styrket vejledning. Derudover får skolens personale løbende indblik i elevernes trivsel, så de hurtigt kan sætte ind med relevante tiltag.

- Jeg er oprigtigt glad for, at fonden retter blikket mod erhvervsskoler. Her har man virkelig set potentialet i at styrke elevernes trivsel og fastholdelse på erhvervsuddannelserne. Det giver eleverne bedre muligheder på lang sigt, i stedet for at man først griber ind, når de er droppet ud og står uden for systemet. Og selv hvis en elev ender med at droppe ud, betyder det ikke, at indsatsen har været forgæves. Vi ved fra forskning, at selv små forbedringer i trivsel kan have stor betydning for elevens fremtidige muligheder, siger Michael Thomas Jacobsen, uddannelses- og udviklingschef på Tradium.

Indsatsen rulles ud til cirka 4.600 elever over en treårig periode og bygger på gode resultater fra tidligere projekter.

- Vi ser meget frem til at skalere vores gode erfaringer i samarbejde med Tradium og DSI. Indsatsen er baseret på solide resultater fra tidligere indsatser. Blandt andet har vi på SOSU Østjylland reduceret frafaldet markant allerede i det første år. Der er brug for flere faglærte, og med vores databaserede tilgang til trivsel kan vi gøre en reel forskel – både for eleverne og for samfundet, siger Nikolaj Higham Schlüter, Director of Experience i CompanYoung.

**Danmark kommer til at mangle faglærte**

Fremskrivninger [viser](https://www.ae.dk/files/media/document/ae_temapublikation_danmark-mangler-99.000-fagl%C3%A6rte-i-2030_web_0.pdf), at Danmark i 2030 vil mangle op mod 99.000 faglærte. Det kan få alvorlige konsekvenser for vækst, produktivitet og velfærd. Men udfordringen handler ikke kun om økonomi. For mange unge betyder et frafald fra en erhvervsuddannelse, at de i længere tid står uden for både job og uddannelse med øget risiko for mistrivsel og marginalisering til følge.

- Mangel på faglært arbejdskraft er en bremseklods for både velfærd og vækst. Samtidig ved vi, at uddannelse er en vigtig faktor for et godt liv. Derfor er det vigtigt, at vi også bruger sociale investeringer som et konkret redskab til at løse frafaldsproblemet på erhvervsuddannelserne. Denne investering er særlig for os, fordi det er vores første med en selvejende institution som resultatbetaler. Det åbner nye veje for, hvordan vi kan arbejde med effekt på uddannelsesområdet, som er væsentligt under omstilling i disse år, siger Camilla Bjerre Damgaard, fondschef i Den Sociale Investeringsfond.

DSI har investeret 7,5 millioner kroner i indsatsen, som forventes at starte i august i år og strækker sig over de næste tre år.